Un avion al Companiei TAROM cu pasageri la bord, care urma să realizeze un zbor București – Chișinău, a fost lovit de trăsnet.
Accidentul s-a produs la decolarea de pe aeroportul Otopeni în seara de 24 martie 2024 și a fost anunțat printr-un comunicat al TAROM în dimineața de 25 martie.
"Cursa ROT209 OTP2005 (București/Otopeni- Chișinău) Boeing 737-700 a avut aseară 3 ore și 10min întârziere din motive tehnice.
La decolare, pe fondul condițiilor meteo, avionul a fost lovit de fulger. În aceste circumstanțe, odată cu informarea primită de la piloți, s-a renunțat la zbor, iar avionul Boeing 737- 82R a revenit la sol, în București, și a fost trimis la inspecție tehnică.
O nouă aeronavă, Boeing 737, în care au fost îmbarcați toți cei 53 de pasageri, a decolat de pe Aeroportul Internațional Otopeni iar cursa a fost efectuată.
Niciun pasager sau membru al echipajului de bord nu a fost afectat. Avionul inițial este acum în proces de verificări tehnice.
În acest context menționam faptul că, în baza utilizării lor esențiale, aeronavele sunt construite cu structură adecvată protecției față de acest tip de incidente iar fulgerele nu le pot afecta la nivel de producere a unor defecțiuni majore care să pună în pericol activitatea de zbor", precizează comunicatul transmis de TAROM.